
In vitro sejttenyésztés poli(aminosav) alapú géleken

A háromdimenziós mesterséges szövettámaszként alkalmazható natív extracelluláris mátrix (ECM) előállítása az elmúlt évtizedekben a sejtbiológia fő feladatává vált. A sejttenyésztés kétdimenziós megközelítése kulcs szerepet játszott az alapvető sejt ECM kölcsönhatások megértésében, de a 3D szövettámaszok használatában rejlő lehetőségek messze felülmúlják ezeket. Az ideális szövettámasz nem csupán egy inert környezetet jelent a sejtek tenyésztéséhez, hanem rendelkezik a megfelelő mechanikai és diffúziós tulajdonságokkal, biokompatibilis, biodegradábilis, és biztosítani tudja a sejt mátrix és a sejt sejt közötti kommunikációt [1].
A természetes ECM alapvetően aminosavak összekapcsolásából létrejött polimerekből épül fel, mint például a kollagén, az elasztin, a fibronektin. A mesterséges ECM előállítéásához épp ezért mesterséges aminosav alapú polimerek, például poli(aszparaginsav) használhatók. Munkám fő célja olyan homogén, biokompatibilis polimer gélek előállítása, amelyekben a polimer térháló kizárólag aminosavból épül fel, és ezen gélek alkalmazhatóságának vizsgálata szövettámaszként sejtek in vitro tenyésztéséhez.
Poli(aszparaginsav) alapú gél előállításához poli(szukcinimid) et (PSI) szintetizáltam termikus polikondenzációval. A PSI szobahőmérsékleten, katalizátor használata nélkül könnyedén reakcióba lép nukleofilekkel, így keresztkötések alakíthatók ki a láncok között. Munkám során két bifunkciós amint, cisztamint és lizin metilésztert alkalmaztam különböző arányban keresztkötések létrehozására. Poli(aszparaginsav) alapú géleket lúgos hidrolízissel állítottam elő.
A gélek mechanikai tulajdonsága és a környezeti hatásokra adott válaszreakciója befolyásolja a sejtek adhézióját és hosszútávú szaporodását. Vizsgáltam a gélek duzzadásfokának és rugalmassági moduluszának függését a közeg összetételének illetve pH értékének változásától. A cisztamin diszulfid kötéseinek felnyitásával tiol csoportokat hoztam létre a gél felületén, a sejtek adhéziójának elősegítése érdekében.
A sejtek életképességét (WST 1) méréssel követtük nyomon. A kísérlethez PDLSC (periodontal ligament stem cell) sejtvonalat használtunk. Az eredmények azt mutatták, hogy a rugalmassági modulusz és a polimer térhálóban kialakított tiol csoportok elősegítik a PDLSC sejtek adhézióját és szaporodását.
Eredményeink alapján elmondható, hogy a PASP gélek megfelelőek lehetnek sejtek in vitro tenyésztéséhez.

